
VENDIM

Nr.8, datë 11.4.2020
PËR  CAKTIMIN E TË DELEGUARIT TË KOMITETIT NDËRMINISTROR TË EMERGJENCAVE CIVILE,  PËR MENAXHIMIN E FATKEQËSISË NATYRORE, NË QARKUN E SHKODRËS
Në mbështetje të ligjit nr.45/2019, “Për mbrojtjen civile”, të vendimit nr.243, datë 24.3.2020, të Këshillit të Ministrave, “Për shpalljen e gjendjes së fatkeqësisë natyrore”, dhe në vijim të marrjes së masave për përballimin e epidemisë të shkaktuar nga COVID-19, Komiteti Ndërministror i Emergjencave Civile, i mbledhur sot në datën 11.4.2020,

VENDOSI:

1. Caktimin e z. Besfort Lamallari, zëvendësministër i Brendshëm, me detyrën e të deleguarit të Komitetit Ndërministror të Emergjencave Civile në Qarkun e Shkodrës.  
2. I deleguari i KNEC-së për Qarkun e Shkodrës për çështjet operacionale, drejton dhe koordinon, në nivel qendror, strukturat operacionale për përballimin e pasojave të shkaktuara nga fatkeqësia natyrore në Qarkun e Shkodrës. 

3. I deleguari i KNEC-së, sipas pikës 1, të këtij vendimi, për menaxhimin e fatkeqësisë natyrore, ngarkohet me detyrat e mëposhtme:
a) Të drejtojë dhe të bashkërendojë të gjithë veprimtarinë e institucioneve dhe të strukturave të mbrojtjes civile në Qarkun e Shkodrës;
b) Të përcaktojë mënyrat dhe procedurat për përdorimin e burimeve materiale në Qarkun e Shkodrës;

c) Të marrë vendime për përballimin e fatkeqësisë natyrore në Qarkun e Shkodrës;

ç) Të kryejë çdo detyrë tjetër që buron nga ligji nr.45/2019, “Për mbrojtjen civile”, si dhe detyra të veçanta të caktuara nga KNEC-ja apo strukturat kompetente shtetërore. 
4. Të gjitha aktet e nxjerra në zbatim të detyrave, sipas pikës 3, të këtij vendimi, miratohen nga KNEC-ja. 

5. I deleguari për menaxhimin e fatkeqësisë natyrore asistohet nga stafe teknike nga struktura që ai drejton. 

6. Të gjithë përfaqësuesit e institucioneve shtetërore, enteve publike dhe atyre private, të angazhuar në këtë situatë të fatkeqësisë natyrore në Qarkun e  Shkodrës, janë të detyruar të zbatojnë urdhrat e të deleguarit për menaxhimin e fatkeqësisë natyrore. 

Ky vendim hyn në fuqi menjëherë dhe botohet në Fletoren Zyrtare.

